Lukuaika noin 1 min

Pikaruokaketju McDonald’s ilmoitti lauantaina tarjoavansa rajoitetun määrän Szechuan-kastikettaan valikoiduissa ravintoloissaan Yhdysvalloissa. Kyseessä oli PR-temppu, joka oli suunnattu televisiosarja Rick and Mortyn faneille.

Tempaus johti kuitenkin kaaokseen, kun ainakin yhteen kastiketta tarjonneeseen ravintolaan jouduttiin kutsumaan poliisit paikalle. Ravintolan ulkopuolella jonottaneet ihmiset alkoivat raivostua Szechuan-kastikkeen loputtua ja ryhtyivät huutamaan iskulausetta: ”Me haluamme kastiketta”. Useassa muussakin ravintolassa tilanne kärjistyi fanien jäätyä ilman kastiketta.

McDonald’s järjesti tempauksen sen jälkeen, kun suosittu Rick and Morty -sarja mainitsi kastikkeen kolmannen tuotantokauden jaksossaan. McDonald’s ei ilmeisesti ollut osannut varautua siihen volyymiin ja intensiteettiin, jolla sarjan fanit halusivat saada käsiinsä kastiketta.

Vai osasiko?

McDonald’s kyllä pahoitteli sitä, että osa faneista jäi ilman "super-rajoitettua" erää Szechuan-kastiketta, mutta näkyvyyden kannalta tempausta voisi pitää onnistuneena, kiukkuisista faneista huolimatta – tai juuri heidän tähtensä.

McDonald’s ja sen rajoitettu dippauskastike olivat tempauksen jälkeen laajalti näkyvissä somessa sekä mediassa. Kastikkeen rajallisuus lietsoi sen ympärille rakentunutta huumaa, ja kastikkeen kesken loppuminen takasi sille entistä suuremman näkyvyyden ja kysynnän.

Monikansallisella jättiyhtiöllä nimittäin tuskin on todellisia vaikeuksia saada suurempia määriä kyseistä kastiketta myyntiin.

Siitä voi olla montaa mieltä, oliko kastikkeen rajallisuus rajattu liian pieneksi sen puutteen aiheutettua suoranaista kaaosta ravintoloissa, mutta ainakin kastikkeen kysyntä ja arvo räjähtivät taivaisiin hetkellisesti.

Siitä kertoo ainakin se, että Ebayssa kastikepusseja kaupiteltiin tänään maanantaina jopa reilusti yli tuhannen euron hintaan.